Vejle Boldklub har hentet Kjartan Finnbogason, melder klubben ud på sin hjemmeside.

En af sidste sæsons hovedpersoner i den danske Superliga vender nu tilbage.

Vejle Boldklub har hentet islandske Kjartan Finnbogason på en fri transfer. Og han får en kontrakt, som gælder til 31. december 2019.

- Vi er meget bevidste om, hvilket forår der venter os. Derfor var det vores første prioritet, at få en spiller ind, der kendte Superligaen, modstanderne og som véd, hvad det kræver i de afgørende kampe, siger Vejles tekniske chef Jacob Krüger til klubbens hjemmeside.

- Kjartan Finnbogason har i sine to sidste sæsoner i Superligaen scoret henholdsvis 9 og 10 mål. Han har været i de afgørende playoff-kampe før, så det er en rutineret angriber med stor kendskab til, hvad det kræver. Både af ham selv og af os som hold. Jeg har store forventninger til Kjartan og byder ham velkommen i Vejle Boldklub, fortsætter Jacob Krüger.

Kjartan Finnbogason har tidligere spillet 129 kampe for AC Horsens, som han i sommer forlod til fordel for ungarske Ferencvárosi TC.

Den nu 32-årige angriber har 13 Superliga-mål på CV'et.

